Tigullio Pubblici Trasporti

Tigullio Pubblici Trasporti ò, in brêve, TPT, a l'é stæta 'na socjêtæ pe açioìn a capitâle do tùtto pùblico che, da-o 1976 a-o 2006, a l'à gestîo cómme concescionâia ùnica i servìççi de traspòrto pùblico locâle into baçî "T" de l'ecs provìnsa de Zêna, sàiva a dî l'ària conpréiza tra Récco e Lévanto.

 Stöia 
A Tigullio Pubblici Trasporti a l'é stæta fondâ a Caràsco a-i 26 de zenâ do 1976 cómme gestô do traspòrto pùblico locâle (urbàn, sub-urbàn e ecstra-urbàn) inta pàrte da provìnsa de Zêna conpréiza into baçî T. A TPT, nasciûa cómme inpréiza a propiêtæ pùblica, a l'à òtegnûo de manimàn e concescioìn che prìmma êan de socjêtæ privæ, inte l'ànbito de 'n procèsso de publicizaçión do traspòrto pùblico da zöna terminòu tra o 1975 e o 1981. A l'inprìnçipio, into 1976, a TPT a l'à pigiòu o pòsto da Società Italiana Trasporti Automobilistici (S.I.T.A.) de Séstri Levànte e, de lóngo inte quéllo ànno, a l'à rilevòu a concesción da Ditta Renata Pessagno. Inti ànni dòppo a TPT a l'à terminòu l'òpera de unificaçión di servìççi into baçî "T" co-a rilevaçión de concescioìn de Spagnoli, de Marcone, da S.A.L.T.A. Fiumana Bella, di servìççi prìmma gestîi diretaménte da-o comùn de Séstri Levànte e, in sciâ fìn, da Società Concessionaria Autoservizi Liguri (S.C.A.L.).

A Tigullio Pubblici Trasporti a cuâva ascì i servìççi de traspòrto scolàstico inti comùn de Séstri Levànte, Cicàgna, Monêgia, Coêgia, Bonasêua, Neión, Borzonàsca, Léivi, Sàn Conbàn, Mezànego, Cogórno, Rezoâgi e Caràsco, a gh'àiva di servìççi turìstichi e de noêzo, ciù a gestión di parchézzi a pagaménto inti comùn de Séstri Levànte (con Rîva Trigôzo), Monêgia, Zoâgi e Rapàllo.

Doî ànni dòppo avéi fondòu, insémme a l'AMT S.p.A. de Zêna, l'inpréiza ALI - Autolinee Liguri Provincia di Genova S.p.A., a-o prìmmo d'agósto do 2002 a Tigullio Pubblici Trasporti a l'à aomentòu a sò quöta inte sta socjêtæ chi a l'80%, méntre o rèsto o l'êa ancón inte moén de l'AMT. L'ALI a gh'àiva a concesción do servìçio sub-urbàn e ecstra-urbàn in sce l'ària de ponénte da provìnsa de Zêna, conpréiza into coscì dîto baçî "G", ciù di âtri servìççi cómme l'urbàn into comùn de Récco, o scolàstico a-a Céive de Söi, o servìçio sostitotîvo da ferovîa Zêna-Cazélla, di servìççi privæ pe de âtre inpréize e o noêzo de òutobi con sciafeur a schêue, inpréize ò inte l'òcaxón de congrèsci e fæti sportîvi, ségge in Itàlia che a l'èstero.

A ògni mòddo, a TPT a l'à fîto òtegnûo da l'AMT l'ùrtimo 20% de açioìn, comensàndo o procèsso de fuxón pe incorporaçión con l'ALI. Da l'unión de dôe socjêtæ, a-i 21 de dexénbre do 2005, l'é nasciûo l'ATP - Azienda Trasporti Provinciali S.p.A., ch'a gestîva ségge i servìççi de traspòrto pùblico locâle into baçî "G", prìmma ezercitæ da l'ALI, che quélli into baçî "T", ereditæ da-a TPT, ciù tùtte e âtre ativitæ da-o noêzo a-i servìççi a-e schêue e a-a gestión di parchézzi.

A TPT a l'à terminòu e sò ativitæ, insémme a l'ALI, a l'inprinçìpio do 2006, intànto ch'a l'intrâva in fonçión a nêuva ATP Azienda Trasporti Provinciali S.p.A.

 Inpréiza 
 Capitâle sociâle 
A propiêtæ da Tigullio Pubblici Trasporti, inte l'ànno 2003, a l'êa spartîa tra i açionìsti elencæ chi de sótta:
 Provìnsa de Zêna (66,16%)
 Comùn de Ciâvai (8,98%)
 Comùn de Rapàllo (7,12%)
 Comùn de Séstri Levànte (6,86%)
 Comùn de Lavàgna (4,05%)
 Comùn de Sànta Margàita (3,53%)
 Provìnsa da Spézza (3,30%)

 Aministraçión 
L'Enzo Sivori o l'é stæto un di ménbri do conséggio de aministraçión da-o 1992 a-o 2001 e aministratô delegòu a partî da-o 1999.

 Servìççi 
Inte l'ànno 2003, a Tigullio Pubblici Trasporti a servîva 36 comùn (vintinêuve inta provìnsa de Zêna e sètte inte quélla da Spézza) co-e sò 95 lìnee, pe 'n totâle de 790 km e 2.512 fermâte, covèrte da 'na flòtta de 124 mézzi. De lóngo inte quéllo ànno a l'àiva trasportòu ciù de 6 milioìn e mêzo de pasagê, percorìndo ciù de 5 milioìn de chilòmetri in t̟ùtto, e a gh'àiva dôe remìsse, unn-a a Rapàllo e unn-a a Séstri Levànte.

 Nòtte 

 Âtri progètti 

 Ligàmmi de fêua 



Categorîa:Traspòrti da Ligùria
Categorîa:Inpréize da Ligùria